Almal het ŉ jaagduiwel – watse kleur is joune? | Maroela Media
Die Lamborghini Huracán Performante. Foto: Verskaf
Maroela Media was onlangs so bevoorreg om genooi te word na ŉ plaaslike ervaring saam met Lamborghini.
Ons was al voorheen by die onthulling van die Urus in 2018 – maar nooit in my wildste drome het ek gedink dat ek ŉ Lamborghini self sou ry nie.
Vir ŉ petrolkop moet mens verstaan – die twee groot Italiaanse handelsmerke stap ŉ pad saam met ŉ laaitie van kleins af. Gelukkig vir ons in Suid-Afrika weet Toby Venter, eienaar van LSM Distributors – of altans Porsche, Lamborghini, Bentley én Kyalami in Suid-Afrika, nét hoe om met die vyfjarige laaitie in jou te gesels.
Dit is waarvan drome gemaak is. Daar is seker nie veel seuntjies wat nie in die een of ander stadium in hul lewe gesê het nie: “Pappa, eendag as ek groot is, gaan ek vir ons twee Lamborghini’s koop!” Soos ons in ŉ grasgroen Lamborghini Huracán Performante deur die Wes-Kaap jaag en om elke hoek en draai mense kry wat gil, fluit, waai en kyk, kom mens agter hoe spesiaal dié voertuig is. ŉ Supermotor gaan nie oor – “Ag, wat kos só ŉ ding nie”… dit gaan meer oor – “Ek wens ek kon een hê!”
My generasie is by ŉ vurk in die pad. Bespaar die omgewing … of daar gaan niks oorbly vir ons kinders nie, nog minder hul kinders. Met dié gaan alles oor besparing, ekonomie en die omgewing. Wat vir my fantasties is – is die feit dat ŉ Lamborghini nog bestaan. Al wat groen was van ons Huracán was die verf … grasgroen.
Ek lieg eintlik – die Huracán Performante is glad nie so swaar op brandstof soos ek verwag het nie. Ons het heeldag tussen 5 en 6 km/ℓ gehandhaaf. Heel goed vir ŉ kar wat van 0-100 km/h kan versnel in 2,9 sekondes … of tot 200 km/h in 8,9 sekondes … en aanhou en aanhou tot 325 km/h. Dis fantasties.
Die Huracán Performante gaan nie nét oor die syfers nie. Dit gaan oor die aanslag op mens se sintuie. Ek’t al baie vinnige karre gery. Ek’t verlede week ŉ AMG gehad met 430 kW … maar dit kom nie naby die Lambo nie. As jy ŉ karmens is – dink hoe voel 470 kW teen 8 000 r/min … en die 5.2 V10 omtrent 50 cm agter jou ore. Ek kry hoendervleis as ek daaraan dink. In die kar staan ál jou hare penorent. Dis asemrowend. Dink net, jy weet die roete is omtrent 300 km. Jy weet daar is twee bergpasse. Jy weet daar is ŉ reguit stukkie pad waar die teer mooi is. Jy kan nie wag om daar te kom nie.
Die Huracán sit soos ŉ klein jaagduiwel op jou skouer en fluister aanhoudend in jou oor om net jou voet in die mat te begrawe. Dán kom jy uiteindelik by die bergpas – daar is nie verkeer nie. Jy skuif die rymodus na Sport … trek drie keer terug aan die linkerratspaan … 5 200 cc en tien silinders spring met ŉ barbaarse geraas aan die gang en begin bou, en bou, en bou. By 7 500 r/min wonder jy of dit ooit gaan ophou en die hoendervleis kruip oor jou vel soos ŉ warm bad in die winter. By 8 500 r/min trek mens die regterkantse ratspaan, die dubbelkoppelaarratkas kies die volgende rat in ŉ oogwink en die Huracán slinger jou na die horison met ŉ onversadigbare honger. Te gou is mens anderkant die bergpas uit en jou persepsie van wat ŉ vinnige kar is, is vir ewig verander.
Kyk – moenie dink alles is perfek nie, ons praat hier van die Italianers, en hulle het ŉ paar vreemde idees. Die rigtingwysers byvoorbeeld. Dit is ŉ motorfiets-tipe knoppie op die stuurwiel. Hoekom? Mens kan stry dat dit dáár is sodat dit nie die ratwisselingspane agter die stuurwiel belemmer nie – maar ander fabrikate kry dit reg. Ek weet hoekom – want hulle kan, en daar mors dit nie met die kunstenaar se ontwerp nie. Ek kry die gevoel mens moet bly wees dis nie in die kattebak nie. My enigste ander kwaal is die feit dat ek ŉ 36- of 38-broek dra. Nou kyk – Italiaanse supermodelle het dalk ŉ 28-middeltjie met sulke stywe boudjies – maar nie ek nie … en daai rensitplekke kan mens ná ŉ ruk begin druk. Dan sal ek wel byvoeg … dit hoort só. Dit moet ongemaklik sit. Dit dra by tot die hele ervaring.
Ek’t oor die jare nogal ŉ vrees opgebou vir ŉ supermotor met die enjin in die middel. Ek’t al stories gehoor van hul hantering wat aan die moeilike kant kan wees. Ek en my rygenoot sê albei – dis bog. Indien dit wel só is, kan mens nie dáái vlak op die openbare paaie bereik nie, moontlik by ŉ baan met enorme spasie. Die Huracán Performante hanteer briljant. Die padhouvermoë is asemrowend. Die stuurreaksie is vlymskerp en die remme hou net nie op nie. Ek hoor nou die mense kerm oor hoe veilig dit is. Kom ek stel dit só. Dié Lambo sal korter en vinniger stop van 200 km/h af as die meeste gesinsmotors van 100 km/h. Elke element van dié voertuig is ontwerp sodat hy veilig vinnig kan ry. Baie vinnig. Én hy lyk asemrowend terwyl hy dit doen.
Née … die Lamborghini Huracán Performante is nie vir almal nie. Dit is vir die kleinste groepie mense beskore. Maar wow – ek beny hulle nie. As jy die geld het, koop ŉ Lambo … koop twee – jy sal elke liewe sekonde daarvan terdeë geniet. Ek belowe – dis ŉ belewenis.
Die Lamborghini-reeks lyk só:
Lamborghini Urus 4.0 V8 bi-turbo
850 Nm 3,6 sek 305 km/h 12,7 ℓ/
100 km R3 495 000
Lamborghini Huracán Evo 5.2 V10
600 Nm 2,9 sek 325 km/h 13,9 ℓ/
100 km R5 695 000
Lamborghini Huracán Performante 5.2 V10
600 Nm 2,9 sek 325 km/h 14,3 ℓ/
100 km R6 095 000
Lamborghini Huracán Evo Spyder 5.2 V10
600 Nm 3,1 sek 325 km/h 14,1 ℓ/
100 km R6 265 000
Lamborghini Huracán Performante Spyder 5.2 V10
600 Nm 3,1 sek 325 km/h 14,2 ℓ/
100 km R6 795 000
690 Nm 2,9 sek 350 km/h 18,4 ℓ/
100 km R7 895 000
Lamborghini Aventador S Roadster 6.5 V12
690 Nm 3,0 sek 350 km/h 18,4 ℓ/
100 km R8 695 000
Daar is niks mooier as ‘n blouselblou ThriumpTR7 nie.
Tweede op my lys is ‘n metalic groen Fiat X19. Dis nou as mens na die Classic cars kyk.
Nuwer modelle is ‘n grys Peugeot 307 Cabriolet my gunsteling
Bugatti Chiron vir my, baie dankie.
Skyline GTR V Spec…maak ALMAL seer!
Gee my maar in my drome ‘n bloedrooi Roadster. Dis so so aandag trek voertuig.
n Maroen Jaguar E-type vir my, die mooiste kar ooit. Of dalk n oranje Ford Capri Perana met n swart enjinkap.
Laat jy my nou der jare terug verlang toe ek ook daai twee gery het.